# Armor

Bars en traonien Karnak e ma kousket Armor, Ha war hi gorf eur c’hoad mein-hirr so dioanet : Drem-dostik d’al lec’h-se dalc’h-mad e troûz ar môr, Er goan rust ha kriz na pa ve koûnnaret Eneb rec’hel an aod ; hag en hanv, war an treaz, ’N pâd an nôziou kloûar, pa gân gant karantez.
’Baoue meur a gant vloas é-man eno kousket, Hag a hunvre bepred ous an amzer gwech-all : An hunvreou coz-se en hi galon kuzet ’Dalc’h en-han ar vuhe. — Goude an amzer-fall, En noz, pa sav al loar, a well c’hoas an Drouiz braz O tont, gant hi falz aour, di-ous tû ar mor glaz.
Hag a wechou iwe ’tremen eur messaër O kàna gwerz Arzur, gant hi vouez skiltr, huël ; Pe eur merdead coz, pe c’hoas eur pesketaër A gàn Morvan Lez-Breiz, o vonet d’ar brezel ; Ha neuse e tishun, ’tigor hi daoulagad, ’Wit c’heuill Nomineuïo en Brô-C’hall, ar paotr mad.
Astenn a râ hi zorn treseg hi gleze dirr : Mouez an amzer newez ’gomz neuze er ghîz-ma : « Chom ase, chom ase c’hoas dindan da vein-hirr ! « Marw ’è ’re a welas, marw-mik ’wit ar bed-ma ! « Marw è Nomineuïo, Beaumaner ha Gwesklenn, « ’R roue Arzur iwe, siouas ! ewit bikenn. »
Neuse hen em astenn gant glac’har braz ’n hi vèz : « Kouskomb c’hoas eur c’hant bloas, da c’hortoz an amzer « Dioûganet gant Marzinn, ma ’teuïo, da newez, « Arzur en Breiz-Bihan, Arzur hor roue ker ; « Oh ! neuse e savin, hag en meneïer Breiz, « Er c’hoad hag el lannek, ’vò levenez a leiz. »
’Wechou eur plac’h iaouank, o tònt a bardònan, War-drò an abardeiz, goude an heol kuzet, Dre ar wènôjenn voan a dremen o kànan Eur zòn, d’eur bennherez gant-hi dousik savet : Ma lamp kalon Armor, hag ma wel ar pardon, An tanted, an dansou, hag ar zòner o sòn.
Eûnn deiz, a vagadou, ha leûnn a levenez, E tremen kalz a dud, ha paotred ha plac’hed, O vònt ouc’h tu ar mor. — « Petra ’so a nevez ? « Ar Saoz en Breiz-Izell marteze diskennet ? » — « Nan, nan ! an holl bobl-se ez ia trezeg pell-brò « Du glask pinvidigez, da glask aour ha màdo ! »
Gant eûnn huanad braz Armor a n’em astenn En fons hi vez meinek ’n daero ’n hi daoulagad, Ar maro ’n hi galon, hag a larr gant ankenn : — « Allas ! pe-lec’h kaout breman eur gwir Vreizad ? « N’è ket digwezet c’hoas an amzer dioûganet, « Ha n’è ket ar re-se an dud gan-in klasket ! »
Eûnn deiz-all ’tremenas o kànan holl laouenn, Tud, pere lavare : — « Setu deût an amzer « A bell-so gortoët : breman en peb tachenn « Peb-hini ’raï hi c’hoant, war ar maès, ’vel en kear : « Kânomb ta ha dansomb, hag evfomb kufrere, « Ha roomb d’an diaoul braz, ha person ha kure ! »
Pa glewas ker bras trouz, savas war he ilinn Armor, hag a laras : — « Arzur ’so digweset ? « Kasset ’c’heus kuit ar Saoz ? Dishunvnet è Marzinn ? » — « Nann ! med eur roue koz hon eûz ni dibennet ! « Brezell d’ar pinvidik ha d’an dut a iliz ! « Da veint krouget dre-holl, heb truez en neb ghiz ! »
« Allas ! allas ! me-z-han, ’n eur leuskel eur c’hlem bras « Petra ’so c’hoarveset en drò-ma ’bars en Breiz ? « Malloz war noc’h, malloz ar stered, ar mòr glaz ! « Kollet è Breiz-Izel, na mar d’è marw ar feiz ! « Kouskomb c’hoas bloawesio, kant, ha kant goude c’hoas « Mar tânet an iliz, ha mar tôret ar groaz ! »
Med eûnn deiz eûnn drouz vraz a deù ous tù ar mor, Brassoc’h ewit biskoas, douget war an awell. — « Setu da-vad an deiz ! » ’lavar kerkent Armor, « Arzur, leûn a vuhe, ’deù d’hor kass d’ar brezell ; « War-sao ta, paotred Breiz ! war-sao, holl dud ar c’hoad « Al lannek, ar menez ; war-sao, holl baotred-vad !
— « Selaouet !… Pe c’hàno a lavar ar rec’hell « Skoët gant ar moueziou a deù dreist al lannek ? « Napoleon ! — ’lavar ar meneïer huël : « Napoleon ! — goude ’lar an draonïenn meïnek. « Holl man en levenez en drò-ma Breiz-Izell ; Ia, setu deûd an deiz a c’hortoënn a-bell ! »
Ha ma sav eûz hi vez, gant hi zrem rust meurbet, Hi vàro gwenn ha hirr, hag hi vleo war hi skoas, Ha d’an Impalaër ’r ghiz-man hen deûz komzet, Hi dorn war hi gleze : — « Oh ! na n’è ket marw c’hoas « Armor, gant hi baotred kaled eûz ar menez ! « Setu-int diredet ! — petra ’so a newez ?
« Pe-tra a fell d’eoc’h, mestr ? — Ar Saoz ’so diskennet « En douar Breiz-Izell ? — Iou ! ha dirr en awell ! « Heb dàle ho gwelfet war an aod astennet, « En draonïenn, er mèzou ; ha bars-en Breiz-Izell, « Ar brini a gavfo ’ c’hann da bell boed aoset, « Hag er parkou drùoc’h e tivoano an èd ! »
« Nann ! — ’me ’n Impalaër. — A-walc’h a vrezelio « ’N tre ar Saoz ha re Vreïz ! Brema ’so ’n amzer-all ; « Ar peoc’h ! ha breudeur holl, goude ker braz poanio ! « Digwèd ez an amzer, en douar ’r muïa fall « Ma vò an èd gwèllan : — En lec’h bruk el Lannek, « A fell d’in-me gwelet kerc’h a gwiniz boedek.
« D’an traou ta c’hleze dirr, hag iwe ar penn-bâz ! « Hag en lec’h fusuillo, da vò brema gwelet « ’N ho torn ha tranch ha pàl. — Ebars al Lannek vraz « Lakaët an alar, hag oc’hen krenv staget ; « Ha pa zistroïn c’hoas bars bro-gaer an Armor, « Da vò gwelet gwiniz dre-holl evel eur mor !
« Hogenn dalc’het-c’hui mad, dalc’het-mâd d’ho kizio « Hag iwe d’ar iez coz gant ho tàdo komzet ; « Kànet bars ar menez ho kwerzio, ho sonio. « Ha ’bars ar pardònio pedet, goude danset. « Dalc’het-mad, ’raok peb-tra, oh ! dalc’het-mad d’ho feiz « Beset, ’vel ar re gôz, tud kalonnek ha reiz ! »
Hag ar bobl ’lavaras neuse souden, ’n eur vouez : « He-man ar gwir Arzur ! hor gwir Impalaër ! « N’hen gortoët pelloc’h, tud kaled ar menez, « Tud ar warem, ar c’hoad, klasker-boëd, pesketaer « Setu deut an amzer gant Guiklan dioùganet, « Ma vò ’r falla douar a raï ar gwellan èd !
— « Levenez did, paour kaès labourer, oberour, « Koader en kreiz ar c’hoad, ar paour klasker bara, « Mederrienn war an erv, merdead war an dour ; « ’Bars an amzer a beoc’h, gwèllâd a ra peb-tra, « An douar ’vel an dud. — Gwened, Kernew, Leon, « Trèger, laret : — Doue ’viro Napoleon ! »
                                     F.-M. AN HUEL